《赋得三神山寿翟侍郎母》
明代·黄佐

三神山在沧海东，烛龙照耀开仙宫。璿题接天缀珠斗，万叠瑞霭青濛濛。

下有弱流三万里，四时天乐空中起。仙灵来往翳鸾鹤，袅窕霓幢镜光里。

蟠桃结实山之幽，蔽亏日月枝相樛。金光瑶草莽成薮，千载传闻惟十洲。

翟公本是东海客，出入金銮佐宗伯。手𣂏元气开阳春，家与仙灵连窟宅。

天门笑拂云锦裳，帝台满挹缥玉浆。持觞寿母北堂上，愿母寿比三山长。

御厨络绎传翠釜，玳筵合沓鸣箫鼓。生儿荣贵有如此，词林谁不羡公母。

我亦有母天一隅，一日不见心烦纡。天边未办彩衣舞，云外空传青鸟书。

青袍白马在羁旅，目极飞云送飞羽。为公高歌歌且长，天生南北莫谁语。

丈夫硉矹宇宙间，缁尘浩浩凋朱颜。显扬自古贵不朽，杰立遭时良独难。

不然采药沧海上，或骑麒麟恣往还。君不见，三神山。

作者简介：（1490—1566）明广东香山人，字才伯，号泰泉。正德十六年进士，选庶吉士，授编修。出为江西提学佥事，旋改督广西学校。弃官归养，久之起右春坊右谕德，擢侍读学士，掌南京翰林院事。与大学士夏言论河套事不合，寻罢归，日与诸生论道。学从程、朱为宗，学者称泰泉先生。所著《乐典》，自谓泄造化之秘。卒，赠礼部右侍郎，谥文裕。